text: Dement kvinde meldes savnet
  08 maj 2016 kl. 18.35
  Syd- og Sønderjyllands Politi efterlyser en dement kvinde, der er forsvundet fra et plejecenter i Guderup på Als søndag eftermiddag.
  En 69-årig dement kvinde er søndag omkring klokken 17 forsvundet fra et plejecenter i Guderup på Als.
  Kvinden kan ikke tage vare på sig selv, og hun er dårligt gående. Hun beskrives som 170 cm. høj med gråt hår og et indopereret plastrør i luftrøret. Da hun forsvandt, var hun iført en sort bluse og sorte bukser.
  - Jeg vil gerne opfordre de lokale til at holde øjnene åbne og ringe 114, hvis nogen ser hende, siger vagtchef hos Syd- og Sønderjyllands Politi, Erik Lindholt, til TV SYD.
  Politiet har allerede haft en almindelig patrulje til at lede efter kvinden, og en hundepatrulje er nu på vej.
  